[{"text_idx": "#000007", "text": "Fis diwethaf, cynhaliodd Rhwydwaith Cysylltiadau Iechyd Cymru ac Affrica (RhCICA) a Hub Cymru Africa Gynhadledd Iechyd Flynyddol Cymru ac Affrica yn y Deml Heddwch ac Iechyd yng Nghaerdydd. Roedd yn ddiwrnod gwych yn llawn dysgu a rhwydweithio, heb so\u0302n am fwyd blasus Nigeria. Rydym yn siw\u0302r bod y mynychwyr wedi cymryd rhywbeth cadarnhaol o\u2019r cyflwyniadau, y trafodaethau a\u2019r gweithdai wrth wneud cysylltiadau proffesiynol i bara i\u2019r dyfodol."}, {"text_idx": "#000009", "text": "Fe wnaethom hefyd ffilmio\u2019r sesiynau a gynhaliwyd yn y Neuadd Farmor, yr ydym wedi dechrau eu hychwanegu at ein sianel YouTube. Gellir eu gwylio ar y rhestr chwarae bwrpasol hon."}, {"text_idx": "#000010", "text": "\u201cBellach mae gen i well dealltwriaeth o\u2019r cysylltiad rhwng iechyd a newid hinsawdd a\u2019r cyfrifoldeb sydd gennym ni i gyd tuag at ofal iechyd byd-eang.\u201d \u2013 Adborth gan fynychwr."}, {"text_idx": "#000011", "text": "Rydym wrth ein bodd bod cymaint o fynychwyr wedi rhoi adborth cadarnhaol am y digwyddiad. Yn wir, dywedodd 59% fod y digwyddiad yn \u201cArdderchog\u201d yn gyffredinol a 39% arall yn \u201cDda\u201d. Roedd lefelau bodlonrwydd tebyg gyda\u2019r cyflwynwyr, cyfleoedd rhwydweithio, arlwyo, a\u2019r lleoliad, er i nifer o bobl grybwyll yr acwsteg yn y Neuadd Farmor fel bod lle i wella."}, {"text_idx": "#000013", "text": "Dechreuodd y diwrnod gyda chroeso cynnes gan yr Athro Kelechi Nnoaham, Cyfarwyddwr Iechyd Cyhoeddus Bwrdd Iechyd Prifysgol Cwm Taf Morgannwg a Chadeirydd RhCICA. Cyflwynodd thema\u2019r diwrnod, \u201cEmpathi,\u201d a phwysleisiodd y ro\u0302l hollbwysig y dylai ei chwarae yn nyfodol gofal iechyd, yma yng Nghymru a ledled y byd. Aeth i\u2019r afael hefyd a\u0302\u2019r effaith negyddol y mae hiliaeth a gwarth yn ei chael ar les cleifion a darparwyr gofal iechyd. Ynghyd a\u0302 recordiad fideo o\u2019r araith hon ar ein sianel YouTube, rydym wedi sicrhau bod y testun llawn ar gael ar ein gwefan."}, {"text_idx": "#000015", "text": "Dysgon ni am brosiectau sy\u2019n digwydd yn y maes yn Lesotho, Sansibar, a Malawi trwy gysylltiadau iechyd Cymru-Affrica ar bynciau mor amrywiol a\u0302 COVID-19, llawdriniaeth, iechyd meddwl, ac ymwrthedd gwrth-ficrobaidd. Yn ystod y gweithdai, cawsom hefyd fewnwelediad gwerthfawr i sut mae sefydliadau fel Hub Cymru Affrica, RhCICA, a Swyddfa Comisiynydd Cenedlaethau\u2019r Dyfodol yn helpu unigolion a sefydliadau i ffurfio partneriaethau dramor, defnyddio dulliau gwrth-hiliaeth a dod yn fwy cyfrifol yn fyd-eang."}, {"text_idx": "#000016", "text": "Cafwyd anerchiad prynhawn ysbrydoledig gan Tebello Lepheane ynghylch sut y gwnaeth diffyg cyfleusterau gofal lliniarol yn Lesotho ei harwain at sefydlu Hosbis Starlight Oasis of Hope. \u201cYn y siwrnai hon o fywyd, empathi yw\u2019r cyfan sydd gan fodau dynol,\u201d meddai, gan egluro pam ei bod yn falch gyda\u2019r dewis o thema ar gyfer y diwrnod. \u201cEin DNA ni yw gofalu am ein gilydd. Felly, teimlais fod angen i mi wneud fy nghyfrifoldeb, nid i gwyno am yr hyn y mae\u2019r llywodraeth yn ei wneud neu ddim yn ei wneud. Rydym yn trosglwyddo popeth yr ydym o fod yn bodau dynol tosturiol, sensitif, chwerthin a gofalgar, i [...] fod yn ddinasyddion byd-eang, lle byddwn yn canolbwyntio ar sut y gallwn effeithio ar ein gilydd yn y gofod iechyd ble bynnag yn y byd mae\u2019n bosibl.\u201d"}, {"text_idx": "#000018", "text": "Uchafbwynt i lawer oedd y drafodaeth banel a ddaeth a\u0302\u2019r diwrnod i ben. Roedd Sue Tranka, Prif Swyddog Nyrsio Cymru, ar y panel ochr yn ochr a\u0302 Kelechi Nnoaham a Tina Fahm, cadeiryddion WaAHLN a Hub Cymru Africa yn y drefn honno. Mynegwyd yr heriau a welant yn systemau gofal iechyd cymhleth, dan bwysau heddiw, a phwysleisiwyd yr angen i empathi fod wrth wraidd yr atebion i\u2019w problemau."}, {"text_idx": "#000020", "text": "Diolchwn i bawb a fynychodd am wneud hynny, ac edrychwn ymlaen at eich croesawu i Gynhadledd Iechyd nesaf Cymru ac Affrica yn 2023."}]